KOMISIJOS ĮGYVENDINIMO SPRENDIMAS

2011 m. liepos 13 d.

kuriuo patvirtinamos valstybių narių ataskaitų rengimo pagal Europos Parlamento ir Tarybos direktyvą 2010/40/ES gairės

(pranešta dokumentu Nr. C(2011) 4947)

(2011/453/ES)

EUROPOS KOMISIJA,

atsižvelgdama į Sutartį dėl Europos Sąjungos veikimo,

atsižvelgdama į 2010 m. liepos 7 d. Europos Parlamento ir Tarybos direktyvą 2010/40/ES dėl kelių transporto ir jo sąsajų su kitų rūšių transportu srities intelektinių transporto sistemų diegimo sistemos (1), ypač į jos 15 straipsnio 2 dalį,

kadangi:

Direktyvos 2010/40/ES 17 straipsnio 2 dalyje reikalaujama, kad valstybės narės iki 2012 m. rugpjūčio 27 d. pateiktų Komisijai informaciją apie nacionalinius ITS veiksmus, kurių numatoma imtis per ateinančius penkerius metus;

be to, Direktyvos 2010/40/ES 17 straipsnio 2 dalyje reikalaujama, kad būtų parengtos valstybių narių ataskaitų rengimo gairės;

PRIĖMĖ ŠĮ SPRENDIMĄ:

1 straipsnis

Priede pateikiamos valstybių narių ataskaitų rengimo gairės patvirtinamos.

2 straipsnis

Šis sprendimas skirtas valstybėms narėms.

(1) OL L 207, 2010 8 6, p. 1.

PRIEDAS

VALSTYBIŲ NARIŲ ATASKAITŲ RENGIMO PAGAL DIREKTYVĄ 2010/40/ES GAIRĖS

1. Pirminė ataskaita

Direktyvos 2010/40/ES 17 straipsnio 1 dalyje nurodytoje ataskaitoje (toliau – pirminė ataskaita) turėtų būti aprašyta, kaip einamuoju laikotarpiu vykdoma nacionalinė veikla ir projektai, susiję su Direktyvos 2010/40/ES 2 straipsnyje ir I priede nurodytomis prioritetinėmis sritimis.

Pirminėje ataskaitoje turėtų būti įžanga, kurioje pateikiama bendra nacionalinės veiklos ir projektų apžvalga, taip pat svarbi kontaktinė valstybės narės informacija, t. y. organizacijos pavadinimas, organizacijos rūšis (ministerija, nacionalinė institucija, rangovas ar kt.), kontaktinio asmens vardas ir pavardė, e. pašto adresas, telefono numeris ir kt.

Pirminėje ataskaitoje taip pat turėtų būti pateiktas nacionalinės veiklos ir projektų, vykdomų kiekvienoje prioritetinėje srityje, aprašas, kuriame prireikus ir jei, valstybės narės nuomone, tai būtina, turėtų būti apibūdintos svarbios iniciatyvos, jų tikslai, įgyvendinimo grafikas, svarbūs etapai ir būklė, taip pat nurodytas pagrindinis (-iai) suinteresuotasis (-ieji) subjektas (-ai).

Siekiant geriau įvertinti pažangą ir užtikrinti, kad galbūt ateityje būtų galima lengviau nustatyti lyginamuosius standartus, jei įmanoma, turėtų būti pateikti kiekybiniai duomenys.

2. Informacija apie nacionalinius ITS veiksmus

Direktyvos 2010/40/ES 17 straipsnio 2 dalyje nurodyta informacija apie nacionalinius ITS veiksmus, kurių numatoma imtis per ateinančius penkerius metus, – tai bendroji ataskaita apie veiksmus, kurių numatoma imtis per ateinančius penkerius metus ir kurie susiję su ITS diegimu valstybėje narėje. Šioje ataskaitoje turėtų būti pateikta bent tokia informacija:

a) ITS plėtojimo ir diegimo nacionalinės koncepcijos ir (arba) strategijos aprašas, įskaitant pagrindinius tokios koncepcijos ar strategijos tikslus;

b) ITS plėtojimui ir diegimui taikomos techninės ir teisinės sistemos aprašas;

c) ITS diegimo aprašas;

d) nacionalinių prioritetinių sričių, kuriose turi būti imtasi veiksmų ir turi būti taikomos susijusios priemonės, aprašas; be to, turi būti nurodyta, kaip šios prioritetinės sritys susijusios su Direktyvos 2010/40/ES 2 straipsnyje nustatytomis prioritetinėmis sritimis;

e) esamų ir numatytų veiksmų įgyvendinimas, t. y. informacija apie: — priemones, — išteklius, — konsultacijas ir veikloje dalyvaujančius suinteresuotuosius subjektus, — pagrindinius etapus, — stebėseną.

3. Pažangos ataskaitos

Ataskaitų, kurias reikia pateikti pagal Direktyvos 2010/40/ES 17 straipsnio 3 dalį (toliau – pažangos ataskaitų), struktūra turėtų būti tokia pati kaip ir pirminės ataskaitos, o jose turėtų būti aprašyta po paskutinės ataskaitos pateikimo padaryta pažanga.